Дамян Дамянов
Траурен марш

chitanka.info

Страшен, тъжен, в ужаса — чаровен,

той звучи пак в живата ми мисъл.

Чий ли беше? Бах? Шопен? Бетховен?

Кой ли точно беше го написал?

„Пам-пам-парам-пам-парам-парам-пам-пам…“

Цигани с флигорни дуят бузи…

Пам-пам-парам-пам… Тържествен слизам „там“

дето всеки слиза… Мрак охлузен…

Куп лопати пръст. Гърми капакът.

Вън реват деца, невести, внуци…

Само мен ме няма. Тъна в мрака.

Дваж по-страшни стават тези звуци.

Боже, как ще легна?! Питам как, а

не, не ми се ляга в съд оловен,

чамов… Пък макар на крак там

да ми дойдат Бах, Шопен, Бетховен!…

Страшната мелодия витае

и със нея пита ме всемирът:

„Има ли значение чия е,

като и на теб ще я изсвирят?“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.